Solitea dokončila akvizíciu spoločnosti Techniserv IT

Spoločnosť tak ďalej posilňuje svoju pozíciu popredného dodávateľa robustných softvérových celkov pre štátnu správu a veľkých korporátnych zákazníkov.

Tlačová správa

**Bratislava, 2. marec 2022** – **Solitea získala 100% podiel v spoločnosti Techniserv IT, spol. s r.o. Pre Soliteu ide o ďalšiu akvizíciu dodávateľa robustných softvérových celkov a na mieru pripravovaných riešení pre štátnu správu a veľkých korporátnych zákazníkov. Súčasne si doplňuje svoje kompetencie a portfólio o systémy určené pre prácu s bežnými elektronickými dokumentami a dôveryhodnými elektronickými dokumentami v súlade s eIDAS.**

*„Akvizícia spoločnosti Techniserv IT je pre nás dôležitá nielen pre navýšenie trhového podielu, ale hlavne kvôli vzájomným synergiám v oblasti riešení pre štátnu správu,“* hovorí Martin Cígler, predseda predstavenstva Solitey. *„Techniserv IT má podobných zákazníkov ako Solitea a touto akvizíciou tak v mnohých ohľadoch výrazne navýšime svoje kapacitné možnosti. Techniserv IT ale navyše dokáže dodávať aj softvérové celky, na ktorých dodávky si Solitea dodnes musela zháňať subdodávateľa. Veľký potenciál transakcie vnímame aj v synergickej oblasti, pretože budeme schopní dodať súčasným zákazníkom komplexnejšie riešenia a služby. Akvizíciou zároveň získavame mnoho kvalifikovaných odborníkov a ja sa už teraz teším na našu spoluprácu,“* uzatvára Cígler.

V regióne strednej a východnej Európy patrí Solitea medzi najväčších dodávateľov účtovných a podnikových informačných systémov (ERP) určených pre komerčný segment aj štátne a neziskové organizácie. V Česku je spoločnosť lídrom na trhu pokladničných systémov a ich cloudové služby pre drobných podnikateľov, napríklad iDoklad, používajú statisíce zákazníkov. Solitea rovnako ponúka kompletný outsourcing miezd na kľúč. Je aj významným dodávateľom riešení pre štátnu správu. U českých susedov ide, napríklad o riešenie eRecept a príkladom zahraničnej implementácie je systém pre fínsku colnú správu TULLI.

*„TECHNISERV IT sme v rámci skupiny TECHNISERV budovali presne 20 rokov. V prostredí výborného kolektívu a firemnej kultúry sa nám postupne podarilo vyprofilovať sa smerom k softvéru a enterprise infraštruktúre, ktorá vytvára súlad medzi potrebami vyplývajúcimi z reálnych požiadaviek zákazníkov a ich naplnením prostredníctvom robustných ICT riešení. V segmente softvérových riešení eIDAS a v oblasti technológií ORACLE sme sa dokonca prebojovali medzi absolútnu špičky na trhu,“ hovorí* Luděk Telecký, CEO spoločnosti Techniserv IT.

*„V rámci najužšieho manažmentu sme dospeli k názoru, že sme dosiahli určité medze, kedy je spojenie so Soliteou strategicky správnym krokom v ďalšom rozvoji našej spoločnosti,“* dopĺňa Luděk Telecký. *„Zároveň som rád, že celá, relatívne zložitá, transakcia prebehla v obojstranne pozitívnom duchu a okrem nových synergických efektov v rámci Solitey budeme aj najďalej pokračovať v zavedenej obchodnej spolupráci so skupinou TECHNISERV. Verím, že spojenie so Soliteou bude pre mnohých našich zamestnancov novou výzvou v ich pracovnej kariére a našim zákazníkom výrazne obohatí doposiaľ poskytované služby a produkty.“*

Spoločnosť Techniserv IT bude aj najďalej riadiť súčasný výkonný manažment. Akvizícia sa nijak nedotýka doterajších partnerských, obchodných alebo klientskych vzťahov a zmlúv. Cena akvizície je neverejná a transakcia podlieha schváleniu Úradom pre ochranu hospodárskej súťaže (ÚOHS).

## O spoločnosti Techniserv IT

Techniserv IT, spol. s r.o., je popredná česká softvérová spoločnosť orientujúca sa na dodávky veľkých, na mieru pripravených softvérových celkov pre veľké organizácie a štátnu správu. Zameriava sa hlavne na systémy určené pre prácu s bežnými elektronickými dokumentami a dôveryhodnými elektronickými dokumentami v súladu s eIDAS. Medzi významných zákazníkov spoločnosti patria napr. skupina České dráhy, Generálne riaditeľstvo ciel, Ministerstvo pre miestny rozvoj alebo Magistrát mesta Brna. TECHNISERV IT sa podieľa na správe základných registrov, informačného systému verejných registrov a poskytuje odborné služby pre veľké systémové integrátory.

Softvér ELDAx, vyvinutý spoločnosťou TECHNISERV IT, využívajú stovky zákazníkov z radov zdravotných zariadení, súkromných alebo štátnych firiem a je aj súčasťou veľkých softvérových riešení, napr. Projektu eSbírka a eLegislativa na MVČR.

Vo fiškálnom roku 2022 spoločnosť očakáva obrat presahujúci 500 mil. Kč. viac na www.techniserv-it.cz.

## O spoločnosti Solitea

Solitea, a.s., patrí medzi veľkých európskych dodávateľov ICT riešení. Spoločnosť zamestnáva cez 1 400 ľudí v 7 krajinách a celosvetovo obsluhuje viac ako 260 000 zákazníkov v 35 štátoch. V tomto roku Solitea očakáva konsolidované výnosy presahujúce 130 miliónov eur a dlhodobo sa zaraďuje k najrýchlejšie rastúcim IT spoločnostiam v regióne. V posledných rokoch uskutočnila Solitea desiatky významných akvizícií IT spoločností v Českej a Slovenskej republike (napríklad Altus software, Aquasoft, Axiom, BI Experts, CDL SYSTEM, Cígler software, Clever Decision, D3Soft, Dotykačka, Dynamica, GEMMA Systems, J.K.R., Mainstream, Smart software, Techniserv IT, Vema, WBI) a na Balkáne (Billans, MIT Informatika, SAOP). Solitea dlhodobo posilňuje svoju pozíciu významného európskeho dodávateľa informačných technológií pre komerčné subjekty aj štátnu správu. Majoritnými vlastníkmi spoločnosti je slovenská private equity spoločnosť Sandberg Capital a Martin Cígler. Viac na [www.solitea.com](http://www.solitea.com).

Ďalšie informácie vám poskytnú:

* Solitea: **Michaela Raffayová**, [michaela.raffayova@solitea.sk](mailto:michaela.raffayova@solitea.sk), +421 948 939 342
* Techniserv IT: **Martina Katonová**, [MKatonova@Techniserv-it.cz](mailto:MKatonova@Techniserv-it.cz), +420 705679155